ETXEBARRIETA LEGRAND (EH Bildu, 2019-02-28):
Egun on guztioi.
Haiti ez da Venezuela. Otsaila hasi zenetik, Ameriketako herrialde txiroena denak kaleak hartu ditu, pobreziari, eskasiari, goseari, ustelkeriari aurre egiteko. Baina Jovenel Moïse presidenteak Guaidó babesten du eta, beraz, ez duzue hona urgentziazko eztabaidarik ekarriko Haitiz.
Honduras ez da Venezuela. Bertako herritarrek motxila bat gainean hartuta elkarrekin ihes egiteari ekin diote, ihesi errepresioaz, goseaz, beldurraz, narkoestadoaz, oinez doaz, herrialde ezberdinetatik jendeak bilduz eta migratzaileen karabanak sortuz.
Ikusgarri egin dira orain arte ikusiezinak zirenak, baina Mexikotik atera behar zutenean, Estatu Batuen atarian horma eta militarrekin egin dute topo, ezin helburu duten herrialdera heldu eta berriz ikusezin bilakatu dira.
Estatu Batuek, Hondurasek, Guaidó babesten dute eta, beraz, ez duzue hona urgentziazko eztabaidarik ekarriko, ez Hondurasez eta ezta lotsaren hormaz ere.
Yemen ez da Venezuela. Ia lau urteko gerraren ondorioz 120.000 haur gosez hiltzeko arriskuan daude momentu honetan eta milioi bat emakume haurdun eta laktante ere egoera larrian.
Munduaren historiako krisi larrienetarikoa bezala ikusten ari diren horretan, jendea erreguka eskatzen ari dira haietaz ez ahazteko, laguntza humanitarioa bidali diezaiotela, baina nazioartetik jasotzen dutena guk eraikitako bonbak besterik ez dira.
Espainiar Estatuko Erregeak babesten du Saudi Arabia eta, beraz, ez duzue hona urgentziazko eztabaidarik ekarriko Yemenez. Eta hau ez delako Haiti, Honduras edo Yemen, hau ez delako Kolonbia, Sahara edo Kurdistan, elkarrizketa eta amankomuneko puntuak bilatu ordez, zarata egiteko ekartzen duzue proposamen hau.
Esan duzu "hemos querido que sea para el acuerdo", baina elkarrizketarako inolako helbururik gabe, Barrio jauna, guk ez dugu jaso zure partetik inolako deirik, inolako e-mailik, inolako proposamenik. Ez zaizu interesatzen EH Bildutik egiten dugun proposamenari buelta bat ematea ere ez. Venezuelarako elkarrizketarik nahi ez baduzu, nola nahiko duzu elkarrizketa hemen?
Zeren hona ekarri duguna eskatzen genuen gauza bakarra Legebiltzarrak bere babesa adierazten dio eta, aldi berean, Jaurlaritzari eskatzen dio bere babesa adierazi diezaiola Venezuelak bizi duen egoera larriaren aurrean Mexiko, Uruguay eta Norvegiako gobernuek luzatutako proposamenari eta bertatik eratorritako Montevideoko Mekanismoari eta, aldi berean, Nazio Batuen erakundeko idazkari nagusiak elkarrizketa eta konponbidearen alde egindako deialdiari.
Venezuelak bizi duen egoera larria, elkarrizketarako proposamena Nazio Batuen bidea hartzea eta honi ezetz esan diozue, zuek erabaki nahi duzuelako zein den Venezuelako herriak behar duen soluzio bidea, zuek markatu nahi duzue bidea, zuek, zuok hiruon alderdiek Guaidó onartu zenuten presidentetzat duela hilabete. Eta hilabete pasatu da eta, zertan gaude? Tentsioa etengabe igotzen; zatiketa eta ezinikusiak handitzen; mina, gosea, amorrua, hori dena kristalizatzen.
Venezuelaz hitz egitea legitimoa da, iritzia ematea ere. Eztabaida sortzea beharrezkoa da, baina ...
...Venezuelaz hitz egitea legitimoa da, iritzia ematea ere. Eztabaida sortzea beharrezkoa da, baina gaurkoa helburua ez da hori. Bakarrizketak nahi dituzue, posizio hertsiak indartzea eta ez mugitzea.
Akordio zabalak eskatzen ditu honelako egoera batek eta ez duzue norabide horretan lan egin. Zuek babesten duzuen autoproklamatutako Guaidók aukera guztiak martxan jartzea eskatzen die babesten dituzten herriei eta aita ponteko duen Amerikako Estatu Batuei.
Honen aurrean zer diozue? Jarraituko duzue interbentzio militarra aukeratzat duen gizona babesten? Berak ez du elkarrizketa nahi, berak ez ditu hauteskundeak nahi.
Eta laguntza humanitarioaz hitz egiten duzue eta jakin badakizue proposatzen ari zaretena Amerikako Estatu Batuek Venezuelan sartu nahi duten hori ez dela laguntza humanitarioa. Eta ez diot nik, guztiz madurozaleak diren Gurutze Gorria, Cáristasek eta Nazio Batuen Erakundeak baizik. Neutraltasuna, inpartzialtasuna eta independentzia eduki behar du laguntza humanitarioak eta honek ez du argi eta argi.
Ez dute esango arazorik ez dagoenik, ez dut esango janari edo medikamentuak lortzeko arazorik ez dagoenik, baina ez dut beste alde batera begiratuko ere ez. Janariak eta medizinak koilarakada txiki bat sartu nahi diote herri venezolarrari, eztarria guztiz itxita duen herriari, eztarri honen itxiera sortzen duen blokeo ekonomikoaren egile berek sartu nahi ere. Askatu dezatela herriaren eztarria ixten duen presioa eta utzi diezaiotela arnasa hartzen, utzi diezaiotela bidea egiten. Eztabaidarako espazio egokiak sortzen, eta egon gaitezen alboan behar badute elkarrizketa honi akonpainamendua ematen.
Arnasa eman Venezuelari, espazioa eta denbora. Ez etorri arrapaladan nazioarteko harremanetan onargarriak ez diren jarrerak legitimatzen, gerrarik ez dugulako nahi, elkarrizketa eta konponbiderako bide neutralen alde egingo dugu guk Mexikok, Uruguaik eta Norvegiak, besteak beste, egin duten bezala eta ez gara ingerentismoan sartuko.
Eskerrik asko.